  Майя Бывальцева 4-тӥ гудырикошконэ Вотка ёросысь Перевозной черкогуртын ньылетӥез сиён-юонъя «Перевозинский засольник» элькун шулдыръяськон ортчоз. Со сярысь Удмуртиысь Калыкъёслэн эшъяськон юртсы ивортэ. Перевознойысь сиён-юонъя фестиваль кылем арын Россиысь сиён-юонлы сӥзем ужрадъёс пӧлын одӥгез устоез луиз. Таяз ардэ Вотка ёросэ Удмуртилэн ёросъёсысьтыз но Пермь шаерысь куноос вуозы. Усточиос бакча сиёнъёсты, со пӧлын огречез, сылалтонъя мастер-классъёс ортчытозы. ВАТСАН Бакча сиёнъёсты сылалтонлы сӥзем праздник Удмуртиын нырысьсэ ортчиз 2014-тӥ арын Калыккуспо Брангурт фестиваль улсын. 2016-тӥ арын сое Перевозной черкогуртлэн 315 ар тырмонэзлы сӥзизы. Вуонояз арын калык праздник сиён-юонлы сӥзем 10 устоосыз ужрадъёс пӧлы шедиз. Сиён-юонлы сӥзем праздниклэн ужанрадлыкез: 10:00 – Шор урамын ужрадъёслэн кутсконзы; 10:00-15:00 – гуразьпал тӥрлыкъёсты буянъя, куиськонъя, керттӥськонъя но мукет мастер-классъёс; 11:00 – сӥё-дано усьтон, Вотка ёросысь творчествоя коллективъёслэн возьматонъёссы; 12:00-15:00 – сылалтӥськон походлы кутскон сётон но бакча сиёнъёсты сылалтонъя мастер-класс; 15:30 – йылпумъянъёс лэсьтон, пыриськисьёсты данъян, праздникез ворсан. Лымшоре шудон-шулдыръяськонъя «Огурпарк» усьтӥськоз: нылпиослы аттракционъёс, шудонъёс, книгаосын ярмарка, сылалтӥськемъёсын бадӟым базар но «Зелёный ресторан» огреч кафе. Тодэ вайытом, «Перевозинский засольник» Russian Event Awards-2017 улосвыл конкурслэн финалистэз луиз но Удмуртилэн ужрад туризмъя дырпусаз пыриз.  Тегъёс: Лулчеберет Туризм праздникъёс сиён-юонъёс Воткаёрос Удмуртиысьтуризм  